P. Hrušovský, predseda NR SR: (2003-10-21):
M. Karabin, predseda Najvyššieho súdu SR: Vážený pán predseda Národnej rady Slovenskej republiky, vážená Národná rada. Iste pre vás nebudem hovoriť nič nové, ak poviem, že ak chceme mať fungujúci právny štát, tak nepochybne musíme mať aj nezávislé, nestranné, dobre fungujúce súdnictvo. Také súdnictvo, na ktoré sa občan i každý právny subjekt s dôverou bude môcť obrátiť, že včas bude jeho spor, jeho prípad vyriešený. Teda aby to bolo aj súdnictvo efektívne, účinné a rýchle rozhodujúce. Na to, aby bolo nezávislé, skutočne, tak treba nielen slovne to proklamovať, ale treba vytvoriť aj inštitucionálne a právne záruky tejto nezávislosti. Medzi ne patrí rad vecí, vy dobre o nich viete, či už je to menovanie sudcu bez časového obmedzenia, nemožnosť preloženia sudcu bez jeho súhlasu na iný súd, alebo len s rozhodnutím disciplinárneho súdu pre porušenie disciplíny sudcu a ďalšie a ďalšie záruky, ktoré majú zabezpečovať, aby súdy mohli vždy rozhodnúť tak, ako sa od nich žiada, ako sa vyzýva, aby boli sudcovia statoční, odvážni, aby vedeli čeliť aj tlakom, rôznym tlakom, ktoré na nich môžu byť vyvíjané. A v tomto ponímaní považujem za jednu zo záruk nezávislosti súdnictva a v systéme postavenia a trojdelenia moci aj to, aby súdnictvo bolo aj finančne nezávislé. Ja tento stav, ktorý je teraz, nepovažujem za ideálny. Ideálny stav je taký, ku ktorému, podľa môjho názoru, budeme ešte len smerovať, a to je taký stav, ktorý bude znamenať, že aj po tejto stránke financovania súdov, a to od okresných cez krajské a Najvyšší súd, o týchto otázkach bude rozhodovať nezávislý, nestranný orgán na vláde, nestranný orgán v parlamente, teda osobitný orgán. Takýto stav zatiaľ nemáme, zatiaľ máme stav, že aspoň vo svojej vrcholnej podobe, na svojom vrchole všeobecného súdnictva, na Najvyššom súde, prijali ste zákon o samostatnej rozpočtovej kapitole Najvyššieho súdu. To považujem za určitý kompromis a za lepší stav, za pomerne dobrý stav, ktorý má znamenať krok k tomu, čo som naznačil, kam chceme pri vstupe do Európy smerovať. No a ja v tejto súvislosti som pociťoval ako návrat späť, keď som si prečítal tento vládny návrh zákona, tlač č. 256, teda zákona, ktorým sa majú meniť rozpočtové pravidlá, zákon č. 303/1995 Z. z. Ja by som sa preto prihováral za to, lebo bol tu predložený návrh poslancov na zmenu tohto vládneho návrhu. Prihováral by som sa za to, aby ste prijali tento pozmeňujúci návrh, teda v tom zmysle, aby bol vypustený článok 1, bod 2 predloženého vládneho návrhu zákona, ktorým sa mení zákon č. 303/1995 Z. z., teda tlač 256. Zároveň v nadväznosti, pokiaľ by ste rozhodli takto, že sa tento článok v bode 2 vypúšťa, teda že ostáva zachovaný ten stav, ktorý je teraz, by bolo potrebné urobiť aj niektoré ďalšie legislatívnotechnické zmeny, ktoré už obsahuje predložený písomný návrh skupiny poslancov. Teda by bolo treba v článku 11 v prvom riadku číslicu 2 vypustiť, aby tam potom nefiguroval Najvyšší súd a zároveň, vzhľadom na to, že ste medzičasom prijali zákon č. 267/2003 Z. z., ktorým sa celkom zmenil § 9 zákona č. 185/2002 Z. z., je potrebné zmeniť aj v tomto predloženom vládnom návrhu zákona, v tlači č. 256, bod 4, respektíve vypustiť aj článok 4 a nadväzne na to v druhom riadku vypustiť rímsku číslicu IV a slovo „až“, to by bolo z legislatívnotechnického hľadiska nadväzujúce na to, pokiaľ by ste prijali pozmeňujúci návrh, za ktorý sa prihováram, aby ste ho prijali, ja vás chcem uistiť, že z pozície predsedu Najvyššieho súdu a zároveň aj predsedu rady, predsedu Súdnej rady Slovenskej republiky, ktorá predstavuje najvyšší ústavný orgán súdnictva v Slovenskej republike má nepochybne značné kompetencie, chcem urobiť všetko pre to, aby súdnictvo sme dostali na takú úroveň, akú si občania našej republiky zaslúžia. Preto by som bol rád, keby ste môjmu návrhu a tejto mojej požiadavke vyhoveli. Ďakujem vám veľmi pekne za pozornosť.